নিজস্ব প্রতিবেদন: ৭ জুন ধর্মঘটের সিদ্ধান্তে অনড় বাসমালিকরা। তাঁদের সিদ্ধান্ত না বদলালে চরম দুর্ভোগে পড়তে হবে কলকাতা ও দুই চব্বিশ পরগনার মানুষকে। তবে জনজীবন স্বাভাবিক রাখতে বনধের দিন দেড় হাজার অতিরিক্ত বাস নামানোর সিদ্ধান্ত পরবহণ দফতরের। চড়চড়িয়ে বাড়ছে মিটার। পেট্রোপণ্যের বেলাগাম মূল্যবৃদ্ধিতে নাকাল আমজনতা। আর তার মধ্যেই সাধারণ মানুষের উদ্বেগ বাড়াচ্ছে বাস ধর্মঘট। কলকাতা ও দুই চব্বিশ পরগনায় একদিনের বনধ ডেকেছে জয়েন্ট কাউন্সিল অফ বাস সিন্ডিকেট-সহ কয়েকটি বাস মালিক সংগঠন। যার জেরে রাস্তা থেকে তুলে নেওয়া হবে প্রায় দশ হাজার বাস। কলকাতা-সহ দুই জেলার এই বনধে দাবিপূরণ না হলে অনির্দিষ্টকালের জন্য বনধের হুমকি দিচ্ছে তারা। দাবি আদায়ের বনধ। আর তার জেরে চরম দুর্ভোগ পোহাতে হবে সাধারণ মানুষকে। পরিবহণ দফতর অবশ্য জানাচ্ছে, জনজীবন স্বাভাবিক রাখতে পথে নামানো হবে অতিরিক্ত দেড় হাজার বাস।